[pic] | KOMISIA EURÓPSKYCH SPOLOČENSTIEV | Brusel, 11.7.2007 SEK(2007) 936 PRACOVNÝ DOKUMENT ÚTVAROV KOMISIE ZHRNUTIE HODNOTENIA VPLYVU Sprievodný dokument k Bielej knihe o športe {KOM(2007) 391, v konečnom znení} {SEK(2007) 932} {SEK(2007) 934} {SEK(2007) 935} V hodnotení vplyvu k Bielej knihe o športe sa vysvetľujú hlavné motívy a proces, ktorý viedol Komisiu k rozhodnutiu o jej príprave. Toto rozhodnutie sa zakladalo na zmesi interných znalostí, rozsiahlych konzultácií s vládnymi a mimovládnymi zainteresovanými subjektmi a preskúmania existujúcich správ a štúdií[1], čo umožnilo Komisii určiť priority pre politickú iniciatívu v oblasti športu. Analýza potvrdila, že od EÚ sa vo veľkej miere očakáva, aby pri príprave politiky[2] viac zohľadňovala špecifickú povahu športu a zároveň rešpektovala autonómiu športu a že opatrenia EÚ v oblasti športu by mohli vo viacerých oblastiach pozitívne ovplyvniť existujúce opatrenia na vnútroštátnej úrovni. Potvrdilo sa i to, že potenciál športu v sociálnej a hospodárskej oblasti je možné využiť lepšie v záujme dosiahnutia strategických cieľov EÚ. Súčasný právny rámec nedáva EÚ osobitnú právnu právomoc, pokiaľ ide o šport. Šport je ale oblasťou, v ktorej sa uplatňuje mnoho ustanovení Zmluvy o ES a ktorá preto podlieha rozsudkom európskych súdov a rozhodnutiam Komisie. Zložitosť európskeho športu s jeho mnohými rozmermi ovplyvňuje značné množstvo politík EÚ a je konfrontovaná s novými sociálnymi a hospodárskymi skutočnosťami a výzvami, čo zatiaľ nebolo komplexne riešené prostredníctvom žiadnej iniciatívy na úrovni EÚ. Preto akákoľvek odozva voči očakávaniam zainteresovaných subjektov smerom k iniciatíve EÚ musí byť založená na holistickom politickom prístupe, pričom sa na jednej strane zohľadní existujúci právny základ, na druhej strane zas potreba rešpektovať autonómiu športu a požiadavky subsidiarity. Akákoľvek takáto iniciatíva prirodzene vyžaduje úzku spoluprácu medzi všetkými príslušnými útvarmi Komisie. So zreteľom na uvedené sa v hodnotení vplyvu načrtávajú hlavné úvahy v súvislosti s iniciatívou Komisie v oblasti športu, vysvetľujú východiskové motívy, určujú kľúčové problémy a popisujú hlavné ciele. Kľúčové problémy by sa mohli určiť vo vzťahu k trom kľúčovým oblastiam, ktorými sú spoločenská úloha, hospodárska dimenzia a organizácia športu. Tieto sú predstavené formou zoznamu problémov a výziev, ktoré sa s nimi spájajú. Vzhľadom na veľký počet otázok, ktoré je potrebné v rámci komplexného prístupu k športu osloviť, bolo na účely hodnotenia vplyvu určených šesť prioritných problémov, ktoré odzrkadľujú hlavné obavy zainteresovaných subjektov: a) nedostatok právnej istoty, pokiaľ ide o uplatňovanie právnych predpisov EÚ v oblasti športu b) otázky spôsobu riadenia vo vzťahu predovšetkým k profesionálnemu športu, najmä v súvislosti s nezákonnou činnosťou, ktorá, ako sa zdá, je medzi agentmi hráčov rozšírená, ďalej v súvislosti s ochranou neplnoletých športovcov, ako aj so škodlivým vplyvom dopingu, rasizmu a násilia na šport c) financovanie športu a výzvy v súvislosti s tradičnými spôsobmi finančnej podpory športu na začiatočníckej úrovni d) nedostatok údajov o športovom odvetví ako základu pre tvorbu politík e) narastajúci problém nadváhy, obezity, srdcovo-cievnych chorôb a osteoartritídy, ktoré sú vo veľkej miere dôsledkom nedostatku telesnej aktivity f) obmedzené zohľadňovanie otázok športu v politikách v oblasti vzdelávania a odbornej prípravy Správa ilustruje, že iniciatíva EÚ v oblasti športu by mala mať za cieľ dať úlohe športu v Európe strategické smerovanie, podporiť diskusiu o daných problémoch a posilniť zviditeľnenie tejto oblasti pri tvorbe politík EÚ. V správe sa konštatuje, že cieľom iniciatívy je ilustrovať, spoznať a podporovať v rámci tvorby politík EÚ osobitnú sociálnu, hospodársku a organizačnú povahu športu. Ďalším cieľom je lepšie začlenenie športu do existujúcich a plánovaných programov a opatrení EÚ a určenie spôsobu, akým by sa v rámci finančných nástrojov EÚ mohla poskytovať finančná podpora projektom súvisiacim so športom. V hodnotení vplyvu sa určuje tiež cieľ lepšieho dialógu a systému politickej spolupráce v oblasti športu na úrovni EÚ. V analýze vplyvu sa načrtávajú štyri rôzne možnosti, ako riešiť úlohu športu v Európe v rámci súčasného právneho a politického kontextu: - možnosťou 1 je nepodniknúť žiadne kroky, čo by viedlo k pokračovaniu súčasného usporiadania v oblasti športu. - možnosťou 2 je začatie ďalších konzultácií o potrebe iniciatívy EÚ v oblasti športu, a to prostredníctvom zelenej knihy. - možnosťou 3 by bolo zaoberať sa športom prostredníctvom širokosiahlej, komplexnej iniciatívy, ktorá by mala formu právne nezáväzného nástroja, konkrétne bielej knihy alebo oznámenia. - možnosť 4 obnáša regulačné opatrenia pre špecifické problémy pri súčasnom lepšom vnášaní problematiky športu do politík a programov EÚ. Prostredníctvom analýzy možného vplyvu, účinnosti, nákladovej efektívnosti, zosúladenia a možných rizík navrhovaných opatrení v šiestich prioritných oblastiach sa v správe vyvodzuje záver, že možnosť 1 (žiadne kroky zo strany EÚ) by nesplnila požiadavky zainteresovaných subjektov a mohla by mať za následok nevyužitie príležitosti riešiť súčasné výzvy v oblasti športu. Vzhľadom na komplexné konzultácie, ktoré sa za uplynulé roky uskutočnili, sa v správe konštatuje skutočnosť, že pokračovanie v konzultačnom procese (možnosť 2) by neprinieslo žiaden nový úžitok. V správe sa ďalej konštatuje, že regulačné a legislatívne návrhy v celom spektre oblastí, ako sú navrhnuté v možnosti 4, by priniesli so sebou riziko nerešpektovania princípu subsidiarity a autonómie športu a nezohľadnili by šport v jeho mnohodimenzionálnej povahe. Možnosť bielej knihy je tou možnosťou, ktorá najviac zodpovedá vytýčeným cieľom a je tiež nákladovo najúčinnejšou alternatívou. Prostredníctvom akčného plánu, ktorý stanovuje konkrétne opatrenia pre určené kľúčové témy, sústreďuje najúčinnejšie opatrenia na rôznych úrovniach pri súčasnom rešpektovaní autonómie športu a rozdelenia právomocí v športe v Európe. Je možnosťou, ktorá najlepšie spĺňa cieľ – poskytnúť iniciatíve v oblasti športu na úrovni EÚ v rámci súčasného právneho rámca politickú váhu a zviditeľnenie. [1] Podrobné zhrnutie konzultácií uskutočnených za uplynulé roky s vládnymi i mimovládnymi zainteresovanými subjektmi pozri v prílohe III k pracovnému dokumentu útvarov Komisie, ktorý je sprievodným dokumentom tejto bielej knihy. [2] Ako je ustanovené vo vyhlásení Európskej rady z Nice z roku 2000.